Geimferðafyrirtækið Virgin Galactic hefur selt um hundrað farmiða frá því að Richard Branson stofnandi þess hélt út fyrir heiðhvolfið í sumar. Fyrirtækið stefnir á að hefja almennar ferðir fyrir lok árs 2022. Alls hafa selst um 700 miðar frá stofnun fyrirtækisins.
Eigendur fyrirtækisins gerðu ekki ráð fyrir svo mikilli sölu. Fargjaldið nemur nú tæpum 59 milljónum íslenskra króna sem er um það bil tvöfalt það sem 600 viðskiptaskiptavinir þess greiddur á árunum 2005 til 2014.
Alls hafa selst um 700 farmiðar frá upphafi að því er talsmaður fyrirtækisins segir í samtali við AFP-fréttaveituna. Í yfirlýsingu Michael Colglazier forstjóra fyrirtækisins segir að framundan sé tímabil þar sem bætt verður við flota þess ásamt því sem ending og öryggi geimferjanna verður aukin. Almennar ferðir eiga að hefjast fyrir lok næsta árs.
Forstjórinn segir mikinn áhuga á geimferðum en reynsluflug Branson í sumar vakti mikla athygli en honum tókst að verða nokkrum dögum á undan milljarðamæringnum Jeff Bezos sem á og rekur Blue Origin geimferðafyrirtækið að skreppa út fyrir heiðhvolfið.
Bandaríska loftferðaeftirlitið bannaði notkun geimskutla fyrirtækisins um hríð eftir ferðina í sumar þegar í ljós kom að skutlan sem bar Branson út í geim missti flughæð og fyrirtækið tilkynnti ekki um það. Því hefur fyrirtækið unnið að endurbótum farartækjanna sem bera farþega út i geim.